|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| Návrh nariadenia vlády sa predkladá z dôvodu, že je potrebné ustanoviť podmienky poskytovania podpory v súvislosti s niektorými opatreniami a operáciami stanovenými v Strategickom pláne spoločnej poľnohospodárskej politiky 2023 – 2027 vzhľadom na novú právnu úpravu vyplývajúcu z nariadenia (EÚ) 2021/2115.  Konštatujeme, že materiál bude mať pozitívne environmentálne vplyvy, nakoľko jednotlivé opatrenia sú zamerané na podporenie a zabezpečenie trvalo udržateľného rozvoja slovenského poľnohospodárstva postupmi priaznivými pre životné prostredie. V zmysle napĺňania špecifických cieľov Strategického plánu SPP 2023-2027 je zameranie orientované na zmiernenie klimatickej zmeny, udržateľné riadenie prírodných zdrojov, ochranu biodiverzity a dobré životné podmienky zvierat. V súvislosti s realizáciou opatrení možno očakávať, že environmentálne vplyvy sa prejavia v oblasti biodiverzity s dôrazom na zabezpečenie integrity, súdržnosti a prepojiteľnosti siete Natura 2000, ochranu a obnovu biodiverzity a ekosystémových služieb v rámci vidieka a zlučiteľnosť vývoja regiónov a území s ochranou biodiverzity.  Navrhované opatrenia súčasne prispejú k zvýšeniu druhovej diverzity poľnohospodárskej krajiny a ochrane habitatov voľne žijúcich rastlín a živočíchov, obnove a zachovaniu biologickej diverzity, vrátane lokalít sústavy Natura 2000. V oblasti ochrany a tvorby krajiny budú mať priamy vplyv na zabezpečenie pokračovania poľnohospodárstva v znevýhodnených oblastiach prostredníctvom zachovania a podpory udržateľných systémov hospodárenia, ktoré rešpektujú ochranu životného prostredia a charakter krajiny. |
| **5.2 Bude mať predkladaný materiál vplyv na chránené územia a ak áno, aký?** |
| Jedným z cieľov navrhovaných opatrení je prispieť k ochrane biodiverzity, zmierneniu klimatickej zmeny a adaptácii na ňu, zlepšiť ekosystémové služby a zachovať biotopy a krajinné oblasti. Dôležitou súčasťou cieľa je aj zastavenie poklesu vzácnych stanovíšť voľne žijúcich druhov rastlín a živočíchov, a to hlavne v územiach sústavy NATURA 2000, ktoré sú ťažiskovo zamerané na zachovanie biodiverzity, ochranu a efektívne využívanie prírodných zdrojov a zmiernenie klimatickej zmeny s cieľom optimalizácie vzťahu prírodného prostredia a produkcie v sektore poľnohospodárstva a lesného hospodárstva.  Realizáciou opatrení sa prispeje k zachovaniu biodiverzity najmä prostredníctvom zavádzania šetrných ekologických poľnohospodárskych a lesohospodárskych postupov k životnému prostrediu a tiež environmentálnym manažmentom území s vysokou prírodnou hodnotou. Vzhľadom k týmto skutočnostiam možno konštatovať, že realizácia neprojektových opatrení predpokladá pozitívny vplyv na ochranu prírody, ochranu biodiverzity a tak aj na chránené územia. |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| Nepredpokladajú sa vplyvy presahujúce štátne hranice. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Návrh nariadenia vlády nemá negatívny vplyv na životné prostredie. |